NORAKSTS

|  |  |
| --- | --- |
| 22.12.2022. | Nr.18/8 |

###### PAŠVALDĪBAS LĪDZDALĪBAS IZVĒRTĒJUMS

###### SIA “JELGAVAS AUTOBUSU PARKS”

(ziņo: S.Barone-Upeniece)

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, G.Kurlovičs, A.Rublis, A.Tomašūns), **PRET – 1** (A.Pagors), **ATTURAS – nav**,

SIA “JELGAVAS AUTOBUSU PARKS” ir 100% Jelgavas valstspilsētas pašvaldībai piederoša kapitālsabiedrība, kuras pamatdarbība ir sabiedriskā transporta pakalpojuma nodrošināšana Jelgavas valstspilsētas pašvaldības un tai piegulošo teritoriju robežās.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
SIA “JELGAVAS AUTOBUSU PARKS”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK), biedrību “Latvijas pasažieru pārvadātāju asociācija” (turpmāk – LPPA) un Konkurences padomi (turpmāk – KP).

LTRK 22.08.2022. vēstulē Nr.2022/682 pauž viedokli, ka izvērtējuma punktos ietverts pamatots secinājums, ka pastāv administratīvi šķēršļi tirgū ienākt jauniem pakalpojuma sniedzējiem un ka kapitālsabiedrība pašvaldībā darbojas kā monopols, tomēr secinājumi par to, vai tirgus spēj nodrošināt pakalpojumu, ir nepamatoti. LTRK pievienojas KP viedoklim, kas 2022.gada 23.martā publicēts apkopojumā ar būtiskākajiem secinājumiem par pašvaldību sniegtajiem sabiedriskā transporta pakalpojumiem, to sniegšanas pamatotību un nepieciešamību, kā arī iespējamību pakalpojumu sniegšanā iesaistīt privāto sektoru. Attiecībā uz papildpakalpojumiem LTRK norāda, ka tie nav stratēģiski svarīgi un atsevišķos gadījumos nav konstatējama tirgus nepilnība.

LPPA 29.08.2022. vēstulē Nr.2022/73 pauž viedokli, ka SIA “JELGAVAS AUTOBUSU PARKS” spēj nodrošināt augstu sabiedriskā transporta pakalpojumu līmeni un to pieejamību Jelgavā, kvalitatīvi un pilnā apjomā pildot noslēgtā līguma nosacījumus un pašvaldības uzticētos pienākumus. Tādēļ LPPA norāda uz nepieciešamību saglabāt sabiedriski svarīgu funkciju veikšanu kapitālsabiedrībai, kas ir iespējams, vienīgi saglabājot pašvaldības līdzdalību un valsts atbalstu visos iespējamos veidos.

Vērtējot ietekmi uz tirgu, LPPA norāda, ka sabiedriskā transporta pakalpojumi netiek sniegti teritorijai, bet gan iedzīvotājiem, lai nodrošinātu to vajadzības. Iedzīvotāju pārvietošanās pārsniedz arī konkrētu pašvaldību teritorijas. Kā būtiskākais Sabiedriskā transporta pakalpojumu likumā, ir nodrošināt iedzīvotājiem pieejamus sabiedriskā transporta pakalpojumus, tas ir nodrošināt to mobilitāti. Līdz ar to iedzīvotāji par pakalpojuma nodrošināšanu vēršas pie attiecīgās pašvaldības.

KP 07.12.2022. vēstulē Nr. 1.7-2/1194 atzinusi, ka sabiedriskā transporta pakalpojumi skar ievērojamu sabiedrības daļu, nodrošinot iedzīvotājiem piekļuvi pakalpojumiem, kas saistīti ar iedzīvotāju veselību, izglītību un citiem svarīgiem pakalpojumiem, un ir būtiski nodrošināt sabiedriskā transporta pakalpojumu nepārtrauktību, līdz ar to sabiedriskā transporta pakalpojumi ir atzīstami par stratēģiski svarīgiem pašvaldības administratīvās teritorijas attīstībai atbilstoši VPIL 88. panta pirmās daļas 2. punktam.

Vienlaikus KP norāda, ka sabiedriskā transporta pakalpojuma sniedzēju tirgū darbojas pietiekami plašs privāto tirgus dalībnieku skaits, kas ļauj pirmšķietami secināt, ka nepastāv ekonomiski šķēršļi (tirgus nepilnība), kas ierobežotu privātos tirgus dalībniekus piedāvāt un nodrošināt šādu pakalpojumu sniegšanu. Līdz ar to pašvaldībai būtu jāizvērtē iespēja pirms noslēgtā līguma termiņa beigām organizēt publisko iepirkumu un izsludināt iepirkumu par pasažieru pārvadājumiem pašvaldībā.

Attiecībā uz kapitālsabiedrības sniegtajiem papildpakalpojumiem KP norāda, ka neatkarīgi no tā, vai konkrētais pakalpojums tiek sniegts kā pamatpakalpojums vai papildu pakalpojums, tā sniegšana ir jāvērtē VPIL 88. panta pirmās daļas kontekstā, pamatojot kādu no VPIL 88.panta pirmajā daļā noteiktajiem priekšnoteikumiem un to, ka konkrēto mērķu sasniegšana nav iespējama ar citiem, efektīvākiem līdzekļiem.

Ņemot vērā Civitta izvērtējumā sniegto informāciju attiecībā uz telpu nomu, reklāmas izvietošanu sabiedriskajā transportā, autobusu nomas pakalpojumiem, KP norāda, tā kā šie pakalpojumi pirmšķietami atbilst visiem iepriekš norādītajiem kritērijiem, kā arī nav novērojama kapitālsabiedrības mērķtiecīga ieiešana šo pakalpojumu tirgū, šo pakalpojumu darbības veikšana pirmšķietami ir attaisnojama un pamatota. Vienlaikus KP atgādina, lai nepieļautu Konkurences likuma 14.1 panta (konkurences neitralitātes) pārkāpumu, ir būtiski, lai arī pašvaldības kapitālsabiedrības pakalpojumu cenas tiktu veidotas, balstoties uz izmaksām.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “JELGAVAS AUTOBUSU PARKS” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 2.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai.
2. Saglabāt Jelgavas valstspilsētas pašvaldības tiešo līdzdalību SIA “JELGAVAS AUTOBUSU PARKS” un turpināt kapitālsabiedrības darbību esošajā statusā.
3. Noteikt, ka SIA “JELGAVAS AUTOBUSU PARKS” vispārējais stratēģiskais mērķis 2023.-2027.gadam ir sabiedriskā transporta pakalpojumu organizēšana Jelgavas valstspilsētas administratīvajā un tai piegulošajā teritorijā un ilgtspējīga transporta infrastruktūras attīstība (sabiedriskā transporta pakalpojumu pieejamības un kvalitātes uzlabošana).
4. Uzdot kapitāla daļu turētāja pārstāvim kontrolēt SIA “JELGAVAS AUTOBUSU PARKS” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī